Uudistetut rynnäkkökiväärit on jo jaettu kaikkiin varuskuntiin. Puolustusvoimat on tehnyt myös sopimuksen kotimaisen valmistajan kanssa uuden lasertähtäimen ja kypärään kiinnitettävän valonvahvistimen kehittämisestä.

Rynnäkkökiväärin uusista malleista yhdessä kokeillaan suomalaiseen maastoon sopivaa vihreää häivepinnoitetta. Kyseinen M3-malli tulee kaikkien ensilinjan joukkojen käyttöön. Säädettävä teleskooppiperä löytyy aseen kaikista versioista. PYRY RANTANEN / PUOLUSTUSVOIMAT

Perinteinen Suomen armeijan käyttämä rynnäkkökivääri on kokenut kovan muodonmuutoksen. Uudistetuissa rynnäkkökivääreissä on nyt teleskooppisesti säädettävä perä, erilainen tulenvaihdin, optisen tähtäimen jalusta sekä taktinen kantohihna. Kaikki aseet varustellaan myös optisin tähtäimin.

– Mahdollisuus asentaa lisälaitteita nostaa aseen suorituskyvyn uudelle tasolle. Lisäksi uudistuksella kyetään nostamaan meidän pimeätoimintakyky aivan maailman huipulle. Se on välttämätöntä tänä päivänä, sillä kaikissa sää- ja valaistusolosuhteissa pitää pystyä toimimaan, jalkaväen tarkastaja eversti Rainer Peltoniemi maavoimien esikunnasta toteaa.

Tarkkaan ottaen uudesta 7.62 RK 62 M -aseesta on tehty kolme erilaista versiota käyttäjien tarpeen mukaan. Uudistetut rynnäkkökiväärit otetaan nyt käyttöön varusmieskoulutuksessa kaikissa puolustusvoimien joukko-osastoissa.

Lukumääräisesti eniten armeijan käyttöön tulee M1 ja M2 -malleja, joista M1 on yleisin ja tarkoitettu ensilinjan jalkaväkijoukoille. M2 taas on optimoitu rakennetun alueen taisteluun. Se on varustettu uudella liekinsammuttimella ja kädensuojuksella. Liekinsammuttimeen on mahdollista liittää murtojarru, jolla voidaan katkaista raudoitusterästä ampumalla. Kädensuojukseen saa myös kiinni lisälaitteita käyttäjän tarpeen mukaan.

– Murtojarrulla voidaan katkoa esimerkiksi teräksisiä sankalukkoja tai betoniterästä. Liekinsammutin pienentää aseen piipusta suuntautuvaa suuliekkiä sekä suuntaa rekyyliä, Peltoniemi kertoo.

M3:n tunnistaa erityisesti suomalaiseen metsään istuvasta vihreästä väristä, muiden versioiden ollessa perinteiseen tapaan mustia. M3:ssa on myös vakiovarusteena äänenvaimennin.

– Vihreä väri ja uusi pinnoite ovat nyt kokeilussa, miten ne kestävät käyttöä. Häiveominaisuudet ovat hyvät suomalaisessa metsämaastossa ja pintakäsittely on itse asiassa yksinkertaisempi kuin mustassa rynnäkkökiväärissä, Peltoniemi kertoo M3-mallista.

Uudistettuihin rynnäkkökivääreihin voi asentaa useita lisävarusteita, jotka helpottavat esimerkiksi tärkeänä pidettyä pimeätoimintaa. PYRY RANTANEN / PUOLUSTUSVOIMAT

Paksu liivi ei haittaa

Puolustusvoimien mukaan rynnäkkökiväärien uudistamisen tavoitteena on ollut parantaa käytettävyyttä ja lisätä aseiden käyttöikää.

– Modernisoinnilla on jatkettu tarkan ja luotettavan, sekä kotimaisen rynnäkkökiväärin käyttöä jalkaväen etulinjassa pitkälle 2030-luvulle. Kaikkien uudistuksien kanssa on nähtävä pitkälle tulevaisuuteen. Ei ole järkeä tehdä jotain, mikä on vanhentunut jo käyttöön ottaessa, eversti Peltoniemi sanoo.

Rynnäkkökiväärin uusi säädettävä Magpul Industries -teleskooppiperä helpottaa aseen käyttöä sotilaiden nykyiseen varustukseen kuuluvien paksujen suojaliivien kanssa. Vanhan rynnäkkökiväärin perä yhdessä suojaliivin kanssa on ollut monelle käyttäjälle turhan pitkä.

Säädettävällä perällä varustettu rynnäkkökivääri mahdollistaa aseen pituuden optimoinnin jokaisen taistelijan mittojen mukaan. Se parantaa myös rekyylin hallintaa.

Modernisoinnin yhteydessä rynnäkkökiväärin vaihdin on myös uudistettu. Tämä parantaa vaihtimen käytettävyyttä asekädellä, sillä vaihtimen saa nyt alas liipaisinsormella.

Nopeus tärkeää

Vanhan rynnäkkökiväärin modernisointi on osa maavoimien kehittämisohjelmaan kuuluvaa Taistelija-hanketta, jonka tavoitteena on parantaa yksittäisen sotilaan tulivoimaa, suojaa, liikkuvuutta ja varusteita.

Nykyaikaisessa taistelussa korostuu tulen aloituksen nopeuden vaatimus. Tavoitteena on myös parantaa tulen tarkkuutta etenkin nopeissa tilanteissa. Tämän lisäksi pimeätoimintakyky on entistäkin tärkeämpää. Siksi aseisiin on voitava kiinnittää erilaisia järjestelmiä, jotka parantavat edellä mainittuja kykyjä.

Yksi keskeinen RK:n uudistus on Nato Accessory Rail -kiskolla varustettu optisen tähtäimen jalusta. Tähtäimen kiinnitysjalusta asennetaan rynnäkkökiväärin laatikon vasempaan kylkeen. Myös kädensuojuksen etupuolelle piipun alle tulee lisälaiteadapteri esimerkiksi valaisimen asentamista varten.

Tyypillinen RK 62M -lisävaruste on esimerkiksi punapistetähtäin. Valonvahvistimet ja lasertähtäimet on tarkoitettu ensisijaisesti joukoille, joille rakennetaan kattava pimeätaistelun suorituskyky.

Rynnäkkökiväärin perinteinen kantohihna on soveltunut lähinnä aseen kantamiseen ja sulkeisharjoitteluun. Modernisoiduissa aseissa on vakiovarusteena nykytyylisen nopean tulenaloituksen mahdollistava taktinen hihna.

Säädettävä teleskooppiperä ja uudenmallinen hihna helpottavat aseen käyttöä suomalaissotilaiden nykyiseen varustukseen kuuluvan taisteluliivin kanssa. PYRY RANTANEN / PUOLUSTUSVOIMAT

Merkittävä sopimus

Puolustusvoimat on solminut rynnäkkökiväärin uudistukseen ja tärkeänä pidettyyn pimeätoimintaan liittyen myös merkittävän aiesopimuksen kotimaisen Senop Oy:n kanssa. Keskiviikkona allekirjoitetun sopimuksen myötä Senop Oy ryhtyy kehittämään rynnäkkökivääriin kiinnitettävää lasertähtäintä, sekä kypärään kiinnitettävää valonvahvistinta. Molempien kotimaisuusasteen on tarkoitus olla mahdollisimman korkea.

– Tässä tuetaan vahvasti kotimaista tuotantoa ja on mahdollista rakentaa huoltovarmuutta. Senop Oy:lla on näissä erittäin korkeatasoista osaamista maailmanluokan mitassakin, eversti Rainer Peltoniemi painottaa.

Hänen mukaansa tavoite on, että kehitystyön jälkeen päästäisiin laitteiden toimituksiin jo vuoden 2021 aikana.

– Meidän tärkeimmillä ja parhaimmilla joukoilla pitää myös olla paras mahdollinen varustus, mitä maailmasta löytyy, hän sanoo.

Senop Oy on rynnäkkökiväärien modernisoinnista vastanneen kotimaisen Millog Oy:n tytäryhtiö. Molemmat kuuluvat puolustustekniikkaa valmistavaan Patria-konserniin. Senop perustettiin vuonna 2016 jatkamaan Millogin pimeänäkölaitteiden valmistusta.

Senopin tuotteisiin kuuluu valonvahvistimia, pimeätähtäimiä, lämpökamera-, valvonta- ja paikannusjärjestelmiä, sekä taktisia mobiili- ja taistelunjohtojärjestelmiä. Yhtiön mukaan sen tuotteita ja palveluja myydään maailmanlaajuisesti, mutta ne suunnitellaan ja valmistetaan Suomessa.

Testattiin vuosia

Rynnäkkökiväärin modernisointi aloitettiin Kaartin jääkärirykmentissä jo vuonna 2011 ja lopulliseen versioon päädyttiin 2016. Aseen eri kehitysversioita on kokeiltu maavoimien joukko-osastoissa ja ilmavoimissa.

Modernisoituja aseita on jaettu kattavasti nyt kaikkiin joukko-osastoihin. Eversti Peltoniemen mukaan osa joukoista on jo aloittanut uusien aseiden käytön ja osa on aloittamassa.

– M1-malli tulee kaikkiin maavoimien ja merivoimien osastoihin. M2 otetaan käyttöön Kaartin jääkärirykmentissä ja Porin prikaatissa. M3-mallia jaetaan alkuvaiheessa pienempi osa kaikkiin joukko-osastoihin myös ilmavoimiin, Peltoniemi listaa.

Uudistettavaksi valitaan varikoilta vain aseita joiden kuntoluokitus on hyvä tai erittäin hyvä. Näin varmistetaan että niillä on pitkä elinkaari edessään.

Muunnettavien aseiden tarkkaa määrää ja siten yksittäiseen aseeseen käytettävän työn hintaa ei ole kerrottu. Uudistuksen kokonaisarvo on noin 12,6 miljoonaa euroa.

FAKTAT Modernisoitu rynnäkkökivääri 7.62 RK 62M Mahdollista kiinnittää lisävarusteita, esimerkiksi optinen tähtäin, lasertähtäin, valonvahvistin ja asevalo. M1: – Teleskooppisesti säädettävä perä (olkatuki) – Uudistettu vaihdin – Optisen tähtäimen jalka – Adapteri lisälaitteiden kiinnittämistä varten – Uusi taktinen hihna M2: – Rakennetulle alueelle optimoitu versio – Teleskooppisesti säädettävä perä (olkatuki) – Uudistettu vaihdin – Optisen tähtäimen jalka – Kädensuojus lisälaitteiden kiinnittämistä varten – Liekinsammutin, johon voidaan kiinnittää murtojarru ja äänenvaimennin. Murtojarru on tarkoitettu esimerkiksi rakenneterästen katkaisuun ampumalla. – Uusi taktinen hihna – Lisävarusteina esimerkiksi etukahva M3: Kuten M2-malli – Vihreän värinen kokeilupinnoite – Varusteltu uudella taktisella hihnalla, kantolaukulla, etukahvalla, äänenvaimentimella ja murtojarrulla

Lähteet: Maavoimat, Reserviläinen